程朱之學  其二
作者：陳普
朝代：宋

paragraphs: 化工溥萬物，不過亦不遺。
何以能不勞，一理以貫之。
寂然莫可跡，桴至鼓必隨。
一朝十二牛，芒刃不少隳。
制度自恰好，形樣咸無疑。
夭桃且灼灼，箓竹各猗猗。
有鱗盡淵躍，無翼不天飛。
人心正爾妙，動靜悉如斯。
樞紐在方寸，運化斯爲基。
眼前日萬變，堯舜一無爲。
此理無上下，大小隨所知。
因物爲順應，歡然鳴塤箎。
何故天下人，利器不自持。
妄端忽一起，紛潰終難支。
天開真儒出，幽探萬化機。
蒼蒼群生類，何事塗徑迷。